Selvom familien Hyldgaard fra Skallerup i sidste uge havde glædeligt gensyn i lufthavnen i Aalborg efter mange måneders adskillelse, betyder det ikke, at Nena nu er sikret en permanent opholdstilladelse i Danmark. Men en lang række politikere kæmper lige nu for hendes sag. Venstres retsordfører, Preben Bang Henriksen, har nu bedt  udlændinge- og integrationsminister, Kaare Dybvad Bek (S) om at gøre sin indflydelse gældende for en hurtig gen-sagsbehandling. Det samme har Bjarne Laustsen (S). - Den behandling, Nena har fået, er efter min opfattelse forkert og bør ændres hurtigst muligt.  Jeg håber, at både minister og ombudsmand vil presse på, skriver Preben Bang Henriksen i et svar til TV2 Nord og uddyber: - Jeg har med glæde konstateret at vi har fået indføjet i regeringsgrundlaget, at uhensigtsmæssige regler skal afskaffes. Det haster, for vi ser desværre efterhånden nye sager hver dag - oven i en tid, hvor vi mangler arbejdskraft i Danmark. Mangler arbejdskraft Per Larsen (K) har fulgt sagen fra første færd og forlanger, at Nenas historie får konsekvenser. - Som nyt medlem af Udlændinge- og Integrationsudvalget vil jeg forlange, at vi får kulegravet hele området for integration. Vi mangler i den grad arbejdskraft, både på det private arbejdsmarked og i den offentlige sektor, siger han og fortsætter: - Nå vi så har masser af indvandrere, som i adskillige år har bevist, at de vil Danmark og ønsker at forsørge sig selv og deres familie, så skal de selvfølgelig have permanent ophold i Danmark. Det er direkte uanstændigt ikke at tildele permanent ophold til de velintegrerede indvandrere, som vi har så hårdt brug for, lyder det. Målet for Per Larsen er "en helt ny og meget mere smidig praksis på området, som sikrer, at ingen falder ned mellem to stole på grund af fejl og mangler og rigide regler". Mange kæmper for Nena Bjarne Laustsen, Socialdemokratiet landede i sidste uge med et fly fra København samtidig som Nena Hyldgaard og døtrene Melissa og Amanda . Han lovede på stedet at hjælpe familien med at få Nenas sag genbehandlet i en fart. - Det skal gå hurtigt, så familien kan leve i tryghed. Nena har gjort alt,hvad Danmark beder udlændinge om, så hun skal selvfølgelig have sin permanente opholdstilladelse, som hun stod til, da hun i sin tid ansøgte, sagde han og lovede også at tage kontakt til udlændinge- og integrationsministeren. - Jeg fornemmer, at rigtig mange vil hjælpe familien, lød det fra Bjarne Laustsen.

Opsummering:
Flere nordjyske folketingspolitikere kæmper for at få Nenas sag hurtigt genbehandlet.